1. Nisma' u naqra mingħand persuni varji fuq il-valuri tas-soċjetà u fuq tagħhom. F'pajjiż fejn il-maġġoranza hija magħmula minn bnedmin twajba u minn dik ir-rieda ħafna drabi jaħsbu li qed jisimgħu dak li ma jkunux. Jaħsbu li meta xi ħadd jitkellem dwar valuri qiegħed jirreferi għal dawk insara. Ir-realtà hija kompletament il-kontra. Il-problema hija wkoll li ħadd ma jistaqsi lil dak u lill-ieħor x'tip ta' valuri jħaddan. 2. Għax hemm min jaħseb li bħalma r-regoli, il-liġijiet tal-pajjiż jistgħu jbiddlu b'maġġoranza parlamentari, daqshekk ieħor jistgħu jinbidlu l-valuri u l-kodiċijiet ta' etika. Hemm ordni fid-dinja, hemm esperjenza umana twila li turi biċ-ċar x'sarraf u ma sarrafx għa-tajjeb li ħafna jinjoraw. Jaħsbu li jistgħu jivvintaw dak li ilu ppruvat bħala żbaljat u jerġgħu jmorru lura għalih. Jimxu lura, mingħalihom li sejrin 'il quddiem fil-progress mentri marru lura fir-rigress. 3. Hemm min f'dan jimmaġina li għandu jġib ruħu fil-poter b'kemm ikollu voti, kunsensi u maġġoranzi warajh. Iktar ma jkollhom, uħud mingħajr esperjenza jħossuhom li jistgħu jimponu, jimxu bl-id tal-arroganza u ma jagħtux każ. Ma jħarsux warajhom biex jagħtu rendikont ta' dak li qegħdin jagħmlu bil-mandat elettorali li ngħataw. Min huwa fil-poter demokratiku jrid jifhem li dak kollu li jwettaq, dak li jagħmel u dak li ser jipprospetta jrid ikun kemm jista' jkun trasparenti. 4. L-esperjenza politika u parlamentari hija f'dan element essenzjali. Argument sod kontra t-teknokrazija hija proprja din. Li min jiġi maħur f'karigi ministerjali ma jkollux għarfien tal-istituzzjonijiet demokratiċi u anqas ma jkun sensittiv biżżejjed għal dak li l-elettorat irid. L-esperjenza turi kontinwament li min jiġi minn barra jispiċċa jieħu l-gambetti li huwa stess ma jagħrafx. Jidħol fihom mingħajr ma jirrealizza proprju għax ir-responsabbiltà politika tieħu l-ħin tagħha biex timmatura f'moħħ il-bnedmin. 5. Il-valuri nsara f'dan ħallew il-marka tagħhom fis-sistema demokratika u politika tal-Unjoni Ewropea. Ftit huma dawk li jistgħu jargumentaw il-kontra. Biex sistema timxi hemm bżonn li jkollha f'qalbha u f'moħħha l-onestà, il-verità, is-serjetà, l-integrità, il-ħniena u l-ġustizzja. Meta tarmi jew tiskarta partijiet minn dan it-tessut demokratiku allura l-affarijiet imorru lura. Mhux biss, imma l-istess poplu, l-elettorat isemma' leħnu l-kontra. 6. Hemm min jimxi mal-linja li l-votant flus f'idejh irid. Li jekk l-ekonomija tkun sejra tajjeb, allura tista' tagħmel li trid għax kull persuna ser tibqa' siekta. Mentri l-esperjenza politika turi li l-pajjiż iħares lejn ir-rettitudni morali. Iħares li jkolu bnedmin li jista' jafda bil-kaxxa u bl-eventi tal-pajjiż. Mexxejja li, anki jekk kellhom diversi avversitajiet ekonomiċi, baqgħu retti u dritti, baqgħu rispettati. Il-valuri nsara f'dan jgħallmu u jagħtu direzzjoni. 7. Ngħid dan għax dan il-Gvern mill-mument li ġie mqiegħed fis-siġġu tal-poter beda jimxi bis-sistema tal-pjaċiri, tal-klijenteliżmu, tal-preferenzi esaġerati. Flok serva u qiegħed lilu nnifsu bħala strument ta' sewwa u ġustizzja mar għal affarijiet oħra. Biex mingħalih iżid il-kunsensi politiċi b'atti li huma fihom infushom ħżiena proprju għax jagħtu lil min ma ħaqqux dak li huwa ta' oħrajn. Biss, ladarba tibda tibqa' sejjer. Ladarba titwieled fuq is-sieq il-ħażina tibqa' hemm. 8. Dan huwa li qiegħed jiġri issa wara tlett snin ta' dan il-Gvern ġdid, progressiv u movimentat. Illum wara nofsinhar, fuq it-taraġ ta' Kastilja, ser tiġi organizzata attività li tipprova tibgħat il-messaġġ li l-atti żbaljati li qed naraw, ta' korruzzjoni, għandhom jieqfu immedjatament. Din mhix waħda tal-partit imma hija nazzjonali. Hija sejħa għall-bnedmin ta' rieda tajba li ma jridux li l-pajjiż, ikun min ikun fil-Gvern, imexxi kif qiegħed. Sejħa għas-sewwa sabiex il-fiduċja fit-tmexxija tal-pajjiż minn politiċi tkun hekk – waħda bażata u ispirata fuq il-valuri nsara. Għax hija dejjem, fl-aħħar mill-aħħar, kwistjoni ta' valuri.
Kwistjoni ta' valuri.